**Argumentarea necesității**

**сu privire la inițierea negocierilor asupra proiectului Acordului de finanţare dintre Guvernul Republicii Moldova şi Uniunea Europeană Asistenţa macro-financiară pentru Republica Moldova.**

***Informaţii generale***:

Asistența macrofinanciară (AMF) pentru Republica Moldova acordată de către Uniunea Europeană (UE) reprezintă o operaţiune de finanţare în valoare de până la 100 milioane EUR, dintre care 60 milioane EUR urmează să fie furnizate sub formă de împrumut și 40 milioane EUR sub formă de grant. Suma propusă este justificată pe baza unei evaluări actualizate a nevoilor de finanțare externă ale țării.

Principala valoare adăugată a AMF comparativ cu alte instrumente ale UE ar fi contribuția la crearea unui cadru macroeconomic stabil, inclusiv prin promovarea unei balanțe de plăți și a unei situații bugetare sustenabile, precum și a unui cadru adecvat pentru reformele structurale. AMF este totodată concepută pentru a veni în completarea intervențiilor instituțiilor financiare internaționale, în special programul de ajustare și de reformă sprijinit de mecanismul de finanțare extinsă al FMI și de împrumuturile pentru politicile de dezvoltare acordate de către Banca Mondială.

Rezultatele scontate în urma implementării programului de asistenţă macrofinanciară în Republica Moldova sunt:

* depășirea șocul economic cauzat de o deteriorare a poziției bugetare și a poziției situației balanței de plăți, ca urmare a unei fraude bancare majore în noiembrie 2014, precum și exporturile și transferurile de fonduri reduse cauzate de recesiune la unii dintre partenerii comerciali regionali cheie ai Moldovei;
* promovarea stabilității macroeconomice și a reformelor structurale în țară;
* contribuţia la eficiența globală a pachetului de sprijin financiar furnizat de comunitatea internațională a donatorilor;
* consolidarea angajamentul guvernului în favoarea reformei și aspirațiile sale către o relație mai apropiată cu UE;
* îmbunătățirea gestionării finanțelor publice.

***Aspectul politic, cultural și social:*** Acordul de finanţare respectiv nu contravine politicii interne şi externe promovate de Republica Moldova.

***Aspectul normativ:***În temeiul prevederilor art.3 al Legii nr. 419-XVI din 22.12.2016 cu privire la datoria sectorului public, garanţiile de stat şi recreditarea de stat şi a secţiunii a treia din anexa nr.7 la Hotărârea Guvernului nr.1136 din 18.10.2007 cu privire la unele măsuri de executare a Legii nr. 419-XVI din 22.12.2016 cu privire la datoria sectorului public, garanţiile de stat şi recreditarea de stat, Ministerul Finanţelor propune iniţierea negocierilor pentru încheierea prezentului Acord de finanţare.

Acordul în cauză este compatibil cu instrumentele internaţionale la care Republica Moldova este parte. Încheierea acestuia nu implică adoptarea unor Legi noi sau modificarea legislaţiei în vigoare.Acordul respectiv este compatibil cu legislația Uniunii Europene.

***Aspectul instituțional și organizatoric:***În vederea realizării prevederilor prezentului Acord, nu este necesară înfiinţarea structurilor noi sau modificarea celor existente. În cadrul programului vor fi consolidate capacităţile instituţionale existente.

***Aspectul financiar:*** Suma împrumutului oferit este de 60 milioane EUR, care va fi debursat în trei tranşe egale între anii 2017-2018. Debursarea banilor va avea loc în 3 tranșe, care vor avea loc în funcţie de progresele înregistrate în implementarea prevederilor Memorandumului cu FMI şi a condiţionalităţilor ce urmează să fie convenite între Republica Moldova şi Uniunea Europeană. Maturitatea împrumutului este de maxim 15 ani. Rata dobînzii aplicată pentru fiecare tranşă va depinde de costul la care se va împrumuta Comisia Europeană pe piaţa financiară internaţională.

***Aspectul economic:*** Semnarea Acordului menţionat va crea condiţii favorabile pentru creşterea economică durabilă, menţinerea stabilităţii fiscale şi macroeconomice şi concomitent va contribui la reducerea sărăciei în Republica Moldova. Condiţionalităţile de politici economice pe care Republica Moldova va trebui să le îndeplinească sunt stipulate în Memorandumul de Înţelegere semnat între Republica Moldova şi UE.

***Aspectul temporar:*** Prezentul Acord va intra în vigoare la data primirii de către creditor a notificării oficiale din partea împrumutatului, sub forma Opiniei Legale (conform anexei nr.4 la Acord) că toate cerinţele constituţionale şi legale necesare pentru intrarea în vigoare a prezentului Acord şi că angajamentul valabil şi irevocabil al împrumutatului faţă de obligaţiunile din Acord au fost îndeplinite.

Astfel, considerăm oportună inițierea negocierilor asupra proiectului Acordului de finanţare dintre Guvernul Republicii Moldova şi Uniunea Europeană privind Asistenţa macro-financiară pentru Republica Moldova.

**MINISTRU Octavian ARMAȘU**